Syv personer, der blev anholdt i en politiaktion ved Dronninglund i går , bliver i løbet af i dag fremstillet i grundlovsforhør ved Retten i Aalborg. Politiet meldte tidligere ud, at fem personer ville blive fremstillet i grundlovsforhør, men at de var ved at undersøge, om der var grundlag for at fremstille de sidste to. Men nu er juristerne i politiet altså kommet frem til, at alle syv anholdte kan fremstilles. En 26-årig mand fremstilles, fordi han er mistænkt for at have deltaget i et knivstikkeri, mens en 21-årig mand er sigtet for at stikke af fra politiet, mens han var i besiddelse af en skarpladt pistol. De øvrige fem er sigtet for at overtræde knivloven, mens to af dem ligeledes er sigtet for forsøg på grov vold. Og Kenneth Rodam udelukker ikke, at der kommer flere sigtelser. - Vores efterforskning i sagen fortsætter – og i takt med den at den skrider frem, så kan der komme flere sigtelser på tale, men jeg kan ikke komme det nærmere på nuværende tidspunkt. På adressen blev der fundet en skarpladt pistol, og huset har i nat været bevogtet af hjemmeværnmet, så politiet i dag kan ransage huset. - Efter fundet af den skarpladte pistol har vi behov for at komme i bund i huset, fortæller Kenneth Rodam. Derfor er politiets teknikere til stede på adressen i Dronninglund. De syv anholdte har tilknytning til det aalborgensiske bandemiljø og er en del af grupperingen GT-gruppen, som står for Grønlands Torv-gruppen. De har været i søgelyset efter flere episoder med skyderi og knivstik. Årsagen til, at Nordjyllands Politi tirsdag troppede op på adressen, er en sag om knivstikkeri på Algade i Aalborg tilbage i marts. Efterfølgende anholdte politiet flere personer for knivstikkeriet , og en af de personer blev i april fremstillet i et grundlovsforhør. Han fik sin dom i sidste uge, hvor han blev frifundet for at stikke offeret i brystet, men blev dømt for trusler og besiddelse af en machetekniv . En 26-årig mand, der befandt sig på adressen i Dronninglund, er nemlig mistænkt i den sag. Men derfra udviklede tingene sig dramatisk, fordi en person var i besiddelse af en skarpladt pistol, og derfor endte politiet med at anholde alle syv bandemedlemmer, der befandt sig på adressen.

Referat:
Lige nu er teknikere og narkohunde til stede ved huset i Dronninglund.